ፕሬዝዳንት ግርማ በአገሪቱ በስፋት እየተካሄደ ያለው የደን ልማት መርሃ ግብር የአንድ ጊዜ ስራ ብቻ እንዳይሆን አሳሰቡ
አዲስ አበባ፤ ሐምሌ 20/2005 (ዋኢማ) – ፕሬዝዳንት ግርማ ወልደጊዮርጊስ በኢትዮጵያ የሚካሄደው የአካባቢ ጥበቃና የደን ልማት መርሃ ግብር የአንድ ወቅት እንቅስቃሴ ብቻ መሆን እንደሌለበት አሳሰቡ። ፕሬዝዳንቱ በአካባቢ ጥበቃ ላይ ከተሰማሩ በጎ አድራጎት ድርጅቶችና ከሚመለከታቸው ባለድርሻ አካላት ጋር ዛሬ በብሔራዊ ቤተመንግስት ባደረጉት ውይይት ላይ እንደተናገሩት በአሁኑ ወቅት በአገሪቱ እየተካሄደ ያለው የአካባቢና የተፈጥሮ ጥበቃ ተግባር የሚያኮራ ነው። የሚመለከታቸው ባለድርሻ አካላት የአካባቢና የደን ልማት ተግባራትን በተቀናጀና በተደራጀ መልኩ በጋራ ማከወን እንዳለባቸውም አስገንዝበዋል። ፕሬዚዳንት ግርማ በአሁኑ ወቅት በአገር አቀፍ ደረጃ የሚካሄደው የአካባቢ ጥበቃና የደን ልማት ፕሮግራም የአንድ ወቅት ተግባር ብቻ ሊሆን አይገባውም ። አገሪቱ የነበራት የደን ሀብት ተገቢ ባልሆነ አያያዝና አጠቃቀም ሳቢያ መጨፍጨፉን የጠቀሱት ፕሬዚዳንት ግርማ ይህን የመከላከሉ ተግባር ለመንግስት ብቻ የሚተው ኃላፊነት ባለመሆኑ ህብረተሰቡ በማያቋርጥ የልማት ሂደት አካባቢው የመጠበቅ ድርሻ እንዳለበትም አሳሰበዋል። የአካባቢ ጥበቃንና የደን ልማት በተለመከተ መንግስት ያወጣቸውን ዕቅዶች በስራ እንዲተረጎሙ ሁሉም ባለድርሻ አካላት መረባረብ እንዳለባቸውም ጠቁመዋል። ፕሬዚዳንት ግርማ መንግስታዊ ያልሆኑ ድርጅቶች፣ ሕዝባዊ ማህበራት፣የሃይማኖት ተቋማትና ግለሰቦች በተፈጥሮ ሀብት አያያዝና ጥበቃ ረገድ እየበረከቱት ላለው አስተዋፅኦም ምስጋና አቅርበዋል። የአካባቢ ጥበቃና ደን ሚንስትሩ አቶ በለጠ ታፈረ በበኩላቸው መንግስት የአካባቢ ጥበቃ ስራ የህብረተሰቡን ዘላቂ ልማት ፍላጎት ሊያረጋግጥ በሚችል መልኩ እየተንቀሳቀሰ መሆኑን ገልጸዋል። እንደ ኢዜአ ዘገባ ሚኒስትሩ ለአብነትም መንግስት በአካባቢ ጥበቃና በተፈጥሮ ሃብት አጠቃቀም ረገድ የተሻለ ትኩረት በመስጠቱ በቅርቡ የአካባቢ ጥበቃና ደን ሚንስቴርን ማቋቋሙን ጠቅሰዋል።